留題雲門山雍熙院
作者：謝景溫
朝代：宋

paragraphs: 耶溪欲盡山轉青，中有三寺山爲屏。
秦峰表裏植蒼翠，仰視萬木相崢嶸。
雪霜洗盡塵土跡，龍蛇蟄處煙氛生。
我携賓友事登覽，穿徑已覺毛骨輕。
窮幽陟險興不盡，巖房留宿神逾清。
寒隨陰谷一夜來，酒力半酣如不勝。
狂歌出門步竹逕，正見溪橋雙月明。
幽泉亂出石竇響，松風遠送哀猿聲。
凌晨後嶺縱俯仰，長林翠阜何縱橫。
獻之舊地不可辨，懸崖欲斷石作坑。
五雲散盡遺迹滅，老僧至今傳此名。
憑高覽古復太息，翻嗟萬事多廢興。
丈夫出處固未測，我於山水心難縈。
區區世路雖可厭，脫身向此誠獨醒。
豈知乘興事茲樂，賞心不繫窮與亨。
昔人避世非獲已，我今安學禽鳥情。